Ich sas vf eime steine
ICh sas vf eime steine·
do dahte ich bein mit beine·
dar vf saste ich min ellenbogen·
ich hete in mine hant gesmogen·
dc kinne vnd ein min wange·
do dahte ich mir vil ange·
wie man zerwerlte solte leben·
deheinen rat kvnde ich mir gegeben·
wie man driv ding erwurbe·
der deheines niht verdvrbe·
dv́ zwei sint ere vnd varnde gv̊t·
der ietweders dem andern schaden tůt·
dc dritte ist gotes hvlde·
der zweier vbergulde·
die wolde ich gerne in einen schrin·
ia leider des mac niht gesin·
dc gůt vnd weltlich ere·
vnd gottes hulde mere·
in einen schrin mvgen komen·
stige vnd wege sint in genomen·
vntrúwen ist in der sâsse·
gewalt ist vf der strâsse·
vride vnd reht sint beidú wunt·
div drú habent geleites niht· dv́ zwei werdent ê gesvnt·

ICh sach mit minen ǒgen·
man vnd wib tǒgen·
da ich gehorte vnd gesach·
swas iemen tet swc ieman sprach·
ze rome horte ich liegen·
vnd zwene kv́nige kriegen·
da von hv̊b sich der meiste strit·
der e wart oder sit·
do sich begvnden zweien·
pfaffen vnd leien·
da was ein not vor aller not·
lib vnd sele lag da tot·
die pfaffen stritten sere·
doh wart der leien mere·
dú swert legten si da nider·
si griffen an die stole wider·
si bienen die si wolten·
vnd niht den si solten·
do storte man dú gotes hvs·
do horte ich verre in einer klus·
vil michel vngebere·
da weinde ein klosenere·
er klagte gote sinv́ leit·
owe der babst ist ze ivng hilf herre diner kristenheit·

Ich horte dú wasser diessen·
vnd sach die vische fliessen·
ich sach was in der werlte was·
walt velt lǒb ror vnd gras·
swc flússet oder flúget·
oder bein zer erde búget·
dc sach ich vnd sage iv das·
deheines lebet ane has·
dc wilt vnd dc gewúrme·
die stritten starke stúrme·
also tv̊n die vogel vnder in·
wan dc si habent einen sin·
si weren anders zenihte·
si schaffent gv̊t gerihte·
si setzent kúnige vnd reht·
vnd schaffent herren vnd kneht·
so we dir tútschú zvnge·
wie stat din ordenvnge·
dc dú mvgge ir kúnig hat·
vnd dc din ere also zergat·
bekera dich bekere·
die cirkel sin zehere·
die armen kúnige dringent dich·
philippe setze den weisen vf vnd heis si treiten hinder sich·

Deutsche Philologie
Deutschland
12. Jahrhundert
Mittelhochdeutsch
Versdichtung
Codex Manesse